***Монгол Улсын Их Хурлын намрын ээлжит чуулганы 2013 оны 02 дугаар сарын 08-ны өдөр (Баасан гариг)-ийн хуралдаан 10 цаг 35 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.***

Улсын Их Хурлын дарга З.Энхболд ирц, хэлэлцэх асуудлын дарааллыг танилцуулж, хуралдааныг даргалав.

*Чуулганы хуралдаанд ирвэл зохих 74 гишүүнээс 60 гишүүн ирж, 81.08 хувийн ирцтэй байв. Үүнд:*

***Чөлөөтэй:*** *С.Батболд, Ц.Нямдорж, Ч.Сайханбилэг.*

***Өвчтэй:*** *Л.Энх-Амгалан.*

***Тасалсан :*** *Р.Амаржаргал, Н.Батбаяр, Х.Болорчулуун, Л.Гантөмөр, С.Дэмбэрэл, Д.Зоригт, Д.Лүндээжанцан, Б.Наранхүү, Н.Номтойбаяр, О.Содбилэг.*

***Нэг. Олон нийтийн радио, телевизийн Үндэсний зөвлөлийн гишүүнийг томилох тухай.***

Хэлэлцэж буй асуудалтай холбогдуулан Олон нийтийн радио, телевизийн Үндэсний зөвлөлийн гишүүнд нэр дэвшигч Ш.Батцэцэг, Улсын Их Хурлын Тамгын газрын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нар байлцав.

Олон нийтийн радио, телевизийн Үндэсний зөвлөлийн гишүүнийг томилох тухай Төрийн байгуулалтын байнгын хорооны санал, дүгнэлтийг Улсын Их Хурлын гишүүн Ж.Батзандан танилцуулав.

Танилцуулгатай холбогдуулан Улсын Их Хурлын гишүүдээс асуулт гараагүй болно.

Улсын Их Хурлын гишүүн Д.Дэмбэрэл санал хэлэв.

**З.Энхболд :** - Шагдарын Батцэцэгийг Олон нийтийн радио, телевизийн Үндэсний зөвлөлийн гишүүнээр томилох тухай саналыг дэмжье.

Зөвшөөрсөн 41

Татгалзсан 7

Бүгд 48

85.4 хувийн саналаар тогтоол батлагдлаа.

Улсын Их Хурлын дарга З.Энхболд“Олон нийтийн радио, телевизийн Үндэсний зөвлөлийн гишүүнээр Шагдарын Батцэцэгийг томилох” тухай Монгол Улсын Их Хурлын тогтоолын эцсийн найруулгыг уншиж танилцуулав.

Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх тогтоолын эцсийн найруулгыг сонсов /10:42/ цагт.

*Уг асуудлыг 10 цаг 43 минутад хэлэлцэж дуусав.*

***Хоёр. Улаанбаатар хотыг 2020 он хүртэл хөгжүүлэх ерөнхий төлөвлөгөөний тодотголыг батлах тухай Улсын Их Хурлын тогтоол /эцсийн хэлэлцүүлэг/.***

Хэлэлцэж буй асуудалтай холбогдуулан Барилга хот байгуулалт, газрын харилцааны Бодлогын хэрэгжилтийг зохицуулах газрын дарга Ц.Баярбат, Нийслэлийн засаг даргын Хот байгуулалт, хөрөнгө оруулалтын асуудал хариуцсан орлогч дарга С.Очирбат, Нийслэлийн ерөнхий төлөвлөгөөний газрын дарга бөгөөд Улаанбаатар хотын Ерөнхий архитектор Н.Нацагдорж, Нийслэлийн зураг төслийн хүрээлэнгийн дарга С.Цахиур, мөн хүрээлэнгийн Тамгын газрын дарга Л.Эрдэнэбат, Нийслэлийн Засаг даргын Тамгын газрын Хөгжлийн менежментийн хэлтсийн дарга Г.Батхишиг, тус газрын Эдийн засагч Э.Нямдорж, Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, мөн хэлтсийн ахлах зөвлөх Н.Тунгалаг, Эдийн засгийн байнгын хорооны референт Ш.Ариунжаргал нар байлцав.

Тогтоолын төслийг эцсийн хэлэлцүүлэгт бэлтгэсэн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Ц.Дашдорж танилцуулав.

Танилцуулгатай холбогдуулан Улсын Их Хурлын гишүүн С.Бямбацогт, Б.Бат-Эрдэнэ нарын асуусан асуултад Улсын Их Хурлын гишүүн Ц.Дашдорж хариулж тайлбар хийв.

**З.Энхболд :** - Улаанбаатар хотыг 2020 он хүртэл хөгжүүлэх ерөнхий төлөвлөгөөний тодотгол, 2030 он хүртэл хөгжлийн чиг хандлагын баримт бичгийг батлах тухай Улсын Их Хурлын тогтоолын төслийг баталъя.

Зөвшөөрсөн 43

Татгалзсан 8

Бүгд 51

84.3 хувийн саналаар тогтоол батлагдлаа.

*Уг асуудлыг 11 цаг 02 минутад хэлэлцэж дуусав.*

***Гурав. Хуульчийн эрх зүйн байдлын тухай хуулийг дагаж мөрдөх журмын тухай хуулийн төсөл /****эцсийн хэлэлцүүлэг****/.***

Хэлэлцэж буй асуудалтай холбогдуулан Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, Хууль зүйн байнгын хорооны зөвлөх Б.Баасандорж, референт Г.Нямдэлгэр нар байлцав.

Хуулийн төслийг эцсийн хэлэлцүүлэгт бэлтгэсэн талаарх Хууль зүйн Байнгын хорооны танилцуулгыг Улсын Их Хурлын гишүүн Р.Гончигдорж танилцуулав.

Танилцуулгатай холбогдуулан Улсын Их Хурлын гишүүдээс асуулт болон санал гараагүй болно.

**З.Энхболд :** - Хуульчийн эрх зүйн байдлын тухай хуулийг дагаж мөрдөх журмын тухай хуулийн төслийг баталъя.

Зөвшөөрсөн 43

Татгалзсан 10

Бүгд 53

81.1 хувийн саналаар хууль батлагдлаа.

*Уг асуудлыг 11 цаг 11 минутад хэлэлцэж дуусав.*

***Дөрөв. Төрийн нууцын жагсаалтад өөрчлөлт оруулах тухай хуулийн төсөл /****эцсийн хэлэлцүүлэг/.*

Хэлэлцэж буй асуудалтай холбогдуулан Газрын харилцаа, барилга, геодези, зураг зүйн газрын даргын үүргийг түр орлон гүйцэтгэгч А.Хүрэлшагай, Тагнуулын ерөнхий газрын Хуулийн хэлтсийн дарга Ц.Хүрэлбаатар, Засгийн газрын Хэрэг эрхлэх газрын Хууль, эрх зүйн газрын дарга Д.Мөнх-Эрдэнэ, Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, тус газрын Аюулгүй байдал гадаад бодлогын байнгын хорооны зөвлөх П.Туяа нар байлцав.

Хуулийн төслийг эцсийн хэлэлцүүлэгт бэлтгэсэн талаарх Аюулгүй байдал гадаад бодлогын байнгын хорооны танилцуулгыг Улсын Их Хурлын гишүүн Д.Ганбат танилцуулав.

Танилцуулгатай холбогдуулан Улсын Их Хурлын гишүүн Н.Энхболдын асуусан асуултад Засгийн газрын Хэрэг эрхлэх газрын Хууль, эрх зүйн газрын дарга. Д.Мөнх-Эрдэнэ хариулж, тайлбар хийв.

**З.Энхболд :** - Төрийн нууцын жагсаалт батлах тухай хуульд өөрчлөлт оруулах тухай хуулийн төслийг баталъя.

Зөвшөөрсөн 29

Татгалзсан 29

Бүгд 58

50.0 хувийн саналаар хууль батлагдсангүй.

Улсын Их Хурлын дарга З.Энхболд ***“Төрийн нууцын жагсаалт батлах тухай хуульд өөрчлөлт оруулах тухай хууль”***-ийн төсөл олонхийн санал аваагүй тул хуулийн төсөл буцаах тухай Улсын Их Хурлын тогтоолыг Улсын Их Хурлын гишүүдэд танилцуулав.

Улсын Их Хурлын гишүүдээс дээрх тогтоолын эцсийн найруулгатай холбоотой асуулт, санал гараагүй болно.

Улсын Их Хурлын гишүүд дээрх тогтоолын эцсийн найруулга сонсов./11:10/

*Уг асуудлыг 11 цаг 11 минутад хэлэлцэж дуусав.*

***Тав. Засгийн газрын тусгай сангийн тухай хуульд нэмэлт оруулах тухай хуулийн төсөл /анхны хэлэлцүүлэг/.***

Хэлэлцэж буй асуудалтай холбогдуулан Гадаад харилцааны сайд Л.Болд, Гадаад харилцааны сайдын зөвлөх О.Машбат, Гадаад харилцааны яамны Бодлого төлөвлөлт, судалгааны газрын дарга Г.Батжаргал тус газрын дэд захирал Г.Амартүвшин, Гуравдугаар нарийн бичгийн дарга Э.Амараа, Улсын Их Хурлын Тамгын газрын Нарийн бичгийн дарга С.Магнайсүрэн, Эрх зүй, хууль тогтоомжийн хэлтсийн дарга Д.Насанжаргал, Төсвийн байнгын хорооны зөвлөх Ё.Мөнхбаатар нар байлцав.

Хуулийн төслийг анхны хэлэлцүүлэгт бэлтгэсэн талаарх Төсвийн байнгын хорооны санал, дүгнэлтийг Улсын Их Хурлын гишүүн Д.Эрдэнэбат танилцуулав.

Танилцуулгатай холбогдуулан Улсын Их Хурлын гишүүдээс асуулт болон санал гараагүй болно.

**З.Энхболд :** - 1. Байнгын хорооны гаргасан хуулийн төслийг анхны хэлэлцүүлгээр нь батлах горимын саналыг дэмжье.

Зөвшөөрсөн 45

Татгалзсан 14

Бүгд 59

76.3 хувийн саналаар хууль батлагдлаа.

2. Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төслийг баталъя.

Зөвшөөрсөн 47

Татгалзсан 10

Бүгд 57

82.5 хувийн саналаар хууль батлагдлаа.

*Уг асуудлыг 11 цаг 15 минутад хэлэлцэж дуусав.*

Улсын Их Хурлын дарга З.Энхболд ***“Хаягжуулалтын тухай, Нийслэлийн эрх зүйн байдлын тухай хуульд өөрчлөлт оруулах тухай, Хөгжлийн бэрхшээлтэй иргэний нийгмийн хамгааллын тухай хуульд нэмэлт, өөрчлөлт оруулах тухай, Нийгмийн халамжийн тухай хуульд нэмэлт, өөрчлөлт оруулах тухай, Боловсролын тухай хуульд нэмэлт, өөрчлөлт оруулах тухай, Бага, дунд боловсролын тухай хуульд нэмэлт, өөрчлөлт оруулах тухай, Сургуулийн өмнөх боловсролын тухай хуульд нэмэлт оруулах тухай, Эрүүл мэндийн тухай хуульд нэмэлт оруулах тухай, Аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай, Газрын тосны бүтээгдэхүүний тухай хуульд нэмэлт, өөрчлөлт оруулах тухай, Хуульчийн эрх зүйн байдлын тухай хуулийг дагаж мөрдөх журмын тухай, Засгийн газрын тусгай сангийн тухай хуульд нэмэлт оруулах тухай”****-*хуулиудын***, Улсын Их Хурлын 2013 оны хаврын ээлжит чуулганаар хэлэлцэх асуудлын тухай, Төрөөс иргэний нисэхийн салбарт 2020 он хүртэл баримтлах бодлого батлах тухай, Хөдөлмөрийн аюулгүй байдал, эрүүл ахуйн талаар авах зарим арга хэмжээний тухай, Хууль хэрэгжүүлэх арга хэмжээний тухай”*** тогтоолуудын эцсийн найруулгуудыг танилцуулав***.***

***“Улаанбаатар хотыг 2020 он хүртэл хөгжүүлэх ерөнхий төлөвлөгөөний тодотгол, 2030 он хүртэл хөгжлийн чиг хандлагын баримт бичгийг батлах тухай Улсын Их Хурлын тогтоол”-***ын эцсийн найруулга дээр Улсын Их Хурлын гишүүн Ц.Баярсайхан “бүсчлэлийн” гэдгийн өмнөх “үүрэг” гэсэн үгийг хасах, хоёрдугаар хавсралтан дээрх зургийн тоо 30 гэснийг 34 гэж өөрчлөх санал гаргав.

Улсын Их Хурлын гишүүд дээрх хууль, тогтоолуудын эцсийн найруулгыг сонсов. /11:20/

*Уг асуудлыг 11 цаг 20 минутад хэлэлцэж дуусав.*

***Улсын Их Хурлын 2012 оны намрын ээлжит чуулганы хаалт.***

Хуралдаанд Монгол Улсын Ерөнхийлөгчийн Тамгын газрын дарга П.Цагаан, Монголбанкны Ерөнхийлөгч Н.Золжаргал болон Улсын Их Хурлын Тамгын газрын Ерөнхий нарийн бичгийн дарга Б.Болдбаатар, Нарийн бичгийн дарга С.Магнайсүрэн, Эрх зүй, хууль тогтоомжийн хэлтсийн дарга Д.Насанжаргал, Мэдээллийн технологи, техник ашиглалтын хэлтсийн дарга Г.Чиндэгсүрэн, Санхүү, аж ахуй үйлчилгээний хэлтсийн даргын үүрэг гүйцэтгэгч Б.Лхагвасүрэн, Хэвлэл мэдээлэл, олон нийттэй харилцах хэлтсийн дарга Б.Энхтуяа, Судалгааны төвийн дарга Ц.Норовдондог, Байнгын хороодын ажлын албаны дарга Д.Одсүрэн нар байлцав.

Улсын Их Хурлын дарга З.Энхболд Улсын Их Хурлын 2012 оны намрын ээлжит чуулганыг хааж үг хэлэв.

Тэрээр хэлсэн үгийнхээ төгсгөлд Улсын Их Хурлаас баталсан хууль тогтоомж, шийдвэрүүд амжилттай хэрэгжсэнээр улс орны хөгжлийг түргэтгэж, их бүтээн байгуулалтыг өрнүүлнэ гэдэгт итгэлтэй байгаагаа онцлоод Үндэсний уламжлалт баярыг тохиолдуулан ард түмэндээ сар шинийн мэндийг дэвшүүлж, эрүүл энх, аз жаргал сайн сайхан бүхнийг хүсэн ерөөв.

Танхимд Монгол Улсын Төрийн дуулал танхимд эгшиглэхэд хуралдаанд оролцогсод босч хүндэтгэл үзүүлэв.

***Хуралдаан 11 цаг 30 минутад өндөрлөв.***

**Тэмдэглэлтэй танилцсан:**

УЛСЫН ИХ ХУРЛЫН ТАМГЫН

ГАЗРЫН ЕРӨНХИЙ

НАРИЙН БИЧГИЙН ДАРГА Б.БОЛДБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА.

**МОНГОЛ УЛСЫН ИХ ХУРЛЫН**

**НАМРЫН ЭЭЛЖИТ ЧУУЛГАНЫ 2013 ОНЫ 02 ДУГААР**

**САРЫН 08-НЫ ӨДӨР (БААСАН ГАРИГ) -ИЙН НЭГДСЭН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Хуралдаан 10 цаг 35 минутаас.**

**З.Энхболд :** - Улсын Их Хурлын намрын ээлжит чуулганы 2013 оны 02 дугаар сарын 08-ны өдрийн нэгдсэн хуралдаанд ирвэл зохих 74 гишүүнээс 39 гишүүн ирж 52.7 хувийн ирцтэй байгаа тул нээснийг мэдэгдье. Хэлэлцэх асуудлыг танилцуулъя. Олон нийтийн радио,телевизийн үндэсний зөвлөлийн гишүүнийг томилох тухай асуудал. Хоёрдугаар асуудал Улаанбаатар хотыг 2020 он хүртэл хөгжүүлэх ерөнхий төлөвлөгөөний тодотголыг батлах тухай Улсын Их Хурлын тогтоолын төслийн эцсийн хэлэлцүүлэг.

Гуравдугаар асуудал хуульчийн эрх зүйн байдлын тухай хуулийг дагаж мөрдөх журмын тухай хуулийн төсөл эцсийн хэлэлцүүлэг, дөрөвдүгээр асуудал төрийн нууцын жагсаалт батлах тухай хуульд өөрчлөлт оруулах тухай хуулийн төслийн эцсийн хэлэлцүүлэг, тавдугаар асуудал Засгийн газрын тусгай сангийн тухай хуульд нэмэлт оруулах тухай хуулийн төсөл анхны хэлэлцүүлэг. Өнөөдөр нийтдээ 20 хуулийн эцсийн найруулга сонсоно. Ингээд дараа нь хаалттай байгаа. хэлэлцэх асуудал дээр саналтай гишүүд байна уу? Алга байна хэлэлцэх асуудлаа баталъя.

Эхний асуудал:

***Олон нийтийн радио, телевизийн Үндэсний зөвлөлийн гишүүнийг томилох тухай.***

Төрийн байгуулалтын байнгын хорооны санал, дүгнэлтийг Улсын Их Хурлын гишүүн Батзандан танилцуулна.

Батзандан гишүүнийг индэрт урьж байна.

**Ж.Батзандан :** -Улсын Их Хурлын дарга, эрхэм гишүүд ээ,  
  
Олон Нийтийн радио, телевизийн тухай хуулийн Үндэсний зөвлөлийн бүрэлдэхүүн, түүнийг томилох тухай 21 дүгээр зүйлийн 21.9.-т “Нэр дэвшсэн хүнийг Улсын Их Хурал Yндэсний зөвлөлийн гишүүнээр томилоогүй бол нэр дэвшүүлсэн байгууллага, албан тушаалтан өөр хүний нэрийг дэвшүүлнэ” гэж заасны дагуу Монгол Улсын Их Хурлаас нэр дэвшүүлж, Олон нийтийн радио, телевизийн Үндэсний зөвлөлийн гишүүнээр томилуулах саналыг Төрийн байгуулалтын байнгын хороо 2013 оны 02 дүгээр сарын 06-ны өдрийн хуралдаанаараа хэлэлцээд дараах санал, дүгнэлтийг нэгдсэн хуралдаанд оруулж байна.

Олон нийтийн радио, телевизийн тухай хуулийн 21 дүгээр зүйлийн 21.6-д заасны дагуу гадаад харилцааны чиглэлээр үйл ажиллагаа явуулдаг төрийн бус байгууллагуудад хандан тухайн чиглэлээр мэргэшсэн хүнийг Олон нийтийн радио, телевизийн Үндэсний зөвлөлийн гишүүнд нэр дэвшүүлэх саналаа Улсын Их Хуралд ирүүлэхийг хэвлэл мэдээллийн хэрэгслээр сурталчлах ажлыг Төрийн байгуулалтын байнгын хорооноос 2013 оны 01 дүгээр сарын 23-ны өдөр зохион байгуулж, ирүүлсэн саналуудыг нэгтгэн чуулганы хуралдаанаар хэлэлцүүлэх бэлтгэлийг хангаж ажиллаа.

Улсын Их Хуралд төрийн бус 3 байгууллагаас 3 хүний нэрийг ирүүлсэн Олон нийтийн радио, телевизийн Үндэсний зөвлөлийн гишүүнд нэр дэвшүүлэх саналыг ирүүлсэн байна. Төрийн байгуулалтын байнгын хорооны хуралдаанаар дээрх санал болгосон хүмүүсээс Олон нийтийн радио, телевизийн Үндэсний зөвлөлийн гишүүнд нэр дэвшүүлэхийг нь гишүүдийн бичгээр өгсөн саналаар шийдвэрлэсэн бөгөөд хамгийн олон санал авсан Шагдарын Батцэцэгийг Улсын Их Хурлаас нэрийг нь дэвшүүлэхийг хуралдаанд оролцсон гишүүдийн дийлэнх олонхи дэмжлээ.

Улсын Их Хурлын эрхэм гишүүд ээ,

Олон нийтийн радио, телевизийн Yндэсний зөвлөлийн гишүүнд нэр дэвшүүлсэн асуудлаар гаргасан Төрийн байгуулалтын байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**З.Энхболд :** -Ж.Батзандан гишүүнд баярлалаа. Байнгын хорооны санал, дүгнэлт түүнчлэн нэр дэвшигчээс асуулттай гишүүд нэрээ өгнө үү. Байхгүй юу. Асуулт дууслаа. Байнгын хорооны санал, дүгнэлт түүнчлэн нэр дэвшигчтэй холбогдуулан үг хэлэх гишүүн байвал нэрээ өгнө үү. Дэмбэрэл гишүүнээр үг тасалъя. Д.Дэмбэрэл гишүүн.

**Д.Дэмбэрэл :** -МҮОНРТ-ийн үндэсний зөвлөлийн гишүүдийн шинэчилж бүрэн бүрэлдэхүүнээр ажиллах болж байгаа юм. Хуучин ажиллаж байсан зөвлөлийг бол би муугүй ажилласан гэж боддог юм. Одоогийн Үндэсний зөвлөл ч гэлээ гэсэн хуучин уламжлалыг сахиж илүү хуучнаасаа сайн ажиллах байх гэж найдаж байгаа. Энэ бүрэлдэхүүнд багтаж байгаа Батцэцэг ч гэлээ гэсэн бас анхаарч ажиллах зүйл байгаа гэж би боддог. Манай Үндэсний радио, телевиз бол биеэ даасан статустай. Аль нэгэн улс төрийн хүчин болон аль нэгэн улс төрийн чиглэлийг бол авдаггүй байгууллага гэдгийг онцгой анхаарах нь зүйтэй юм. Сүүлийн үед бас улс төрийн жаахан чиглэлтэй ажиллаад байна гэсэн ийм яриа хөөрөө гарах болсон байна. Энэ бол Үндэсний радио, телевизийн эрх ашиг, манай ард түмний эрх ашигт, нийцэхгүй биеэ даасан бодлогоо явуулах чадамж нь өөрчлөгдөх ийм байдалд хүрч болзошгүй гэж бас болгоомжлоход хүргэж байна. Ер нь одоо ард түмнийхээ эв нэгдлийг бэхжүүлэх цаашдаа ард түмэнд хамгийн зөв мэдээлэл олгох асуудал бол энэ Үндэсний радио,телевизийн нэвтрүүлгүүд байгаа юм. Тийм учраас энэ тал дээр Батцэцэгийг онцгой анхаарч ажиллах байх гэж найдаж байна. Яагаад гэвэл сүүлийн үед энэ радио, телевиз мэдээллийн хэрэгслүүд бол тодорхой хүмүүс ялангуяа эрх мэдэлтэй хүмүүсүүдийн талд ихээхэн хэлбийж шилжсэн гэсэн ийм дүгнэлт байгаа. Тэгвэл энд баланс барьж ажиллах радио, телевиз бол Үндэсний радио, телевиз байгаа шүү. Ялангуяа манай Улсын Их Хурлын гишүүд болон Засгийн газрын гишүүд төрийн эрх мэдэлтэй хүмүүсүүдэд дөрөв дэх Засаглалын хэвлэл мэдээллийн хэрэгслийн эрх мэдэл ихээхэн шилжчихээд байгаа явдал нь өөрөө тэрийн ажлыг авч явах төрийн хяналтыг хэрэгжүүлэх тэр дөрөв дэх засаглал гээд байгаагийн хүч сульдах ийм байдал байж байгаа. Үүнээс болоод хэвлэл мэдээллийн эрх чөлөөний хуулийг саяхан бид нар бол хараахан баталж чадаагүй байгаа. Энэ энэ байдлуудыг бол анхаарч ажиллах нь зүйтэй юм. Ер нь Үндэсний радио, телевизийн Үндэсний зөвлөлийн гишүүдийн хариуцлагаас энэ их зүйл ихээхэн зүйл шалтгаалах нь гэж ингэж ойлгож байгаагаа шууд илэрхийлж хэлье. Улс төржсөн байдалд их орохгүй байхыг бас одоо та анхаар ч ажиллана биз дээ. Баярлалаа.

**З.Энхболд :** -Гишүүд үг хэлж дууслаа. Одоо санал хураалт явуулна. Шагдарын Батцэцэгийг олон нийтийн радио, телевизийн Үндэсний зөвлөлийн гишүүнээр томилох саналыг дэмжье гэсэн санал хураая. Санал хураалтад 48 гишүүн оролцож, зөвшөөрсөн 41, 85.4 хувийн саналаар Шагдарын Батцэцэг Олон нийтийн радио, телевизийн Үндэсний зөвлөлийн гишүүнээр дэмжигдэж байна. Үүгээр Олон нийтийн радио, телевизийн Үндэсний зөвлөлийн гишүүнийг томилох тухай Улсын Их Хурлын тогтоол батлагдаж байна. Энэ тогтоолын эцсийн найруулга дээр саналтай гишүүд байна уу?

Алга байна. Эцсийн найруулга сонссоноор тооцлоо.

Батцэцэг ингээд Олон нийтийн радио, телевизийн Үндэсний зөвлөлийн 15 гишүүн болж байгаа. Томилгоо ингээд дуусаж байгаа. 6 жилийн хугацаатай хийгддэг.

Зургаан жилийн хугацаатай хийгддэг. Анхны эмэгтэй гишүүн. Урд нь эмэгтэй гишүүнтэй байхад нь хугацаа нь дуусаад одоо бол дандаа эрхтэй гишүүд байгаа юм билээ. Тэгээд ажилд нь амжилт, эрүүл энхийг хүсье. Баяр хүргэе.

***Хоёр. Улаанбаатар хотыг 2020 он хүртэл хөгжүүлэх ерөнхий төлөвлөгөөний тодотголыг батлах тухай Улсын Их Хурлын тогтоол /эцсийн хэлэлцүүлэг/.***

Эдийн засгийн байнгын хорооны танилцуулгыг Улсын Их Хурлын гишүүн Дашдорж танилцуулна.

**Ц.Дашдорж :** - Улсын Их Хурлын дарга, эрхэм гишүүд ээ,

Улаанбаатар хотыг 2020 он хүртэл ерөнхий төлөвлөгөөний тодотголыг батлах тухай Улсын Их Хурлын тогтоолын төслийн анхны хэлэлцүүлгийг Улсын Их Хурлын 2013 оны 02 дугаар сарын 07-ны өдрийн чуулганы нэгдсэн хуралдаанаар хийж эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн. Эдийн засгийн байнгын хороо 2013 оны 02 сарын 07-ны өдрийн хуралдаанаараа дээрх тогтоолын төслийн эцсийн хэлэлцүүлгийг хийж чуулганы нэгдсэн хуралдааны анхны хэлэлцүүлгээр санал хурааж шийдвэрлэсэн асуудлыг хуулийн төсөлд бүрэн тусгасан болно. Улаанбаатар хотыг 2020 он хүртэл хөгжүүлэх ерөнхий төлөвлөгөөний тодотгол 2030 он хүртэлх хөгжлийн чиг хандлагыг Улсын Их Хурлын тогтоолын төслийн эцсийн хэлэлцүүлэгт бэлтгэсэн талаарх танилцуулгыг та бүхэнд тараасан.

Улсын Их Хурлын эрхэм гишүүдээ Улаанбаатар хотыг 2020 он хүртэл хөгжүүлэх ерөнхий төлөвлөгөөний тодотгол 2030 он хүртэлх хөгжлийн чиг хандлага Улсын Их Хурлын тогтоолын төслийг баталж өгөхийг та бүхнээс хүсье.

**З.Энхболд :** -Дашдорж гишүүнд баярлалаа. Байнгын хорооны танилцуулгатай холбогдуулан асуулттай гишүүд байна уу? Өчигдрийн нөгөө Баярцогт гишүүний гаргасан санал тусаагүй юм уу? Өөрчлөлт ороогүй юм уу? Байнгын хороон дээр юу яригдсан юм. Дашдорж гишүүн.

**Ц.Дашдорж :** -Өчигдрийн ярьсан зүйлүүдээс бол Гончигдорж гишүүний тэр асуудлаар бол бид нар зөвхөн редакцийн маягийн өөрчлөлт бол хийгдсэн өөр өөрчлөлт бол ороогүй. Баярцогт гишүүний ярьж байсан асуудлуудын дийлэнх нь бол энэ ерөнхий төлөвлөгөөний тодотголд бол туссан асуудал. Ялангуяа тэр төвлөрлийг сааруулах асуудал. Тэр үе шаттайгаар Улаанбаатар хотын төвлөрлийг сааруулж, гаргах асуудал бол тэр хэлэлцэх асуудлын Засгийн газар дээр батлах хэрэгжүүлэх асуудлынхаа хүрээнд асуудлыг шийдвэрлээд ороод ирэх бололцоотой гэж үзсэн. Нөгөө талаас бол тэр Богд уул дархан цаазтай газрын асуудлуудын хүрээнд бол энэ хүрээнд асуудлыг шийдэх бололцоо байхгүй юм байна гэж энэ чигээр нь оруулж ирсэн байгаа.

**З.Энхболд :** - Ажлын хэсэг танилцуулъя. Баярбат Барилга хот байгуулалт, газрын харилцааны бодлогын хэрэгжилтийг зохицуулах газрын дарга, С.Очирбат Нийслэлийн засаг даргын хот байгуулалт, Хөрөнгө оруулалтын асуудал хариуцсан орлогч, Н.Нацагдорж Нийслэлийн ерөнхий төлөвлөгөөний газрын дарга бөгөөд Улаанбаатар хотын Ерөнхий архитектор. Цахиур Нийслэлийн зураг төслийн хүрээлэнгийн дарга, Эрдэнэбат мөн хүрээлэнгийн Тамгын газрын дарга, Г.Батхишиг Нийслэлийн Засаг даргын Тамгын газрын Хөгжлийн менежментийн хэлтсийн дарга, Э.Нямдорж Нийслэлийн Засаг даргын Тамгын газрын Эдийн засагч.

Асуулт дууслаа. Түрүүнд би асуулт байна уу гэж асуусан шүү дээ. Бат-Эрдэнэ гишүүнээр асуулт тасалъя. Бямбацогт гишүүн асууя.

**С.Бямбацогт :** - За баярлалаа. Өчигдөр бас нилээд ярьсан л даа. Урд өмнө баталсан хөтөлбөрийн хэрэгжилт маань ямархуу байна вэ? Урд нь баталсан томоохон хөтөлбөр байж байгаа. Тодорхой төлөвлөгөөтэй, санхүүгийн асуудал нь шийдэгдсэн хугацааг заасан, оруулж ирэх хуулиуд нь тодорхой бичигдсэн. Урд нь батлагдсан шинэ бүтээн байгуулалт хөтөлбөрийн хүрээнд орж ирэх ёстой асуудал нь одоо орж ирж байна. Гэтэл тэрэн дотор багтаж байсан жижиг асуудал маш том асуудал болчихсон. Монгол Улсын Үндэсний хэмжээний томоохон бодлогын бичиг баримт маань жижигхэн болчихсон ийм л юм болчихлоо л доо. Өчигдөр энийгээ засаач ээ гэж хэлсэн юм. Тэр нутаг дэвсгэрийн тэнцвэрт хөгжлийг хангах Улаанбаатар хотын хэт төвлөрлийг тааруулах зорилтын хүрээнд аймаг, сум, хот, тосгоныг хөгжүүлэх баримтлах бодлогын чиглэлийг тодорхойлж гэж яваад байгаа юм. Энийг болиоч ээ бодлогын чиглэл чинь тодорхой болчихсон.

Шинэ бүтээн байгуулалт хөтөлбөр дотор тэр 5670 км зам зуун мянган айлын орон сууц, 98 сумыг шинээр барьж байгуулах шинэ сумын төв хөгжлийн хөтөлбөр гээд бүх зүйлүүд туссан байгаад байхад тэрийгээ яаж бас хэрэгжүүлэх вэ гэдгээ бодохгүй зөвхөн Улаанбаатар хотын асуудал шийднэ гээд яваад байна гэж. Шинэ бүтээн байгуулалт хөтөлбөр маань 18 их наядынх. Улаанбаатар хотын хөгжүүлэх ерөнхий төлөвлөгөө нь 25 их наяд болж байна. Ийм байдлаар Улаанбаатар хотын асуудлыг шийднэ гээд Улаанбаатар хот руу хэт их төвлөрүүлэх бодлогоо дахиад л явуулаад байна л даа. Нөгөө хөдөөг хоослох бодлогоо. Улаанбаатар хотыг гоё болгож болно, сайхан болгож байна. Тэрийг зөвшөөрч байгаа.

Нөгөө талаар Улаанбаатар хот руу татагдаад байгаа энэ иргэдийнхээ шилжилт хөдөлгөөнийг яаж сааруулах вэ? Иргэдээ яаж алс хязгаар нутагт аятай тухтай амьдардаг болгох вэ гэдэг юмыг зэрэгцүүлж явмаар байна л даа. Гэтэл урд нь баталсан хөтөлбөр байгаад байхад л тэрийгээ хэрэгжүүлэхгүй урд талын хөтөлбөрөө мартаад л. Тэгээд л дахиад нэг хөтөлбөр гаргаж ирээд урд талын юмаа үгүйсгээд яваад байхаар чинь бид яах юм бэ. Тийм болохоор ажлаа эрчимжүүлж болохгүй яагаад өчигдөр яригдсан санал маань туссангүй вэ? энийг нэг тусгаж өгөх бололцоо байхгүй байсан юм байх даа. Энийг нэг хариулж өгөөч ээ л гэж хүсмээр байна.

**З.Энхболд :** -Байнгын хороо хариулна. Гарамгайбаатар, Дашдорж хэн нь хариулах вэ? Дашдорж гишүүн.

**Ц.Дашдорж :** -Өчигдөр ч ярьсан даа. Ерөнхийдөө бол энэ 2020 он хүртэлх ерөнхий хөтөлбөрийн тодотголын асуудал дээр бол гишүүдийн ирсэн саналууд дотор нэг санал гарч ирж байгаа юм. Юу вэ гэхээр Улаанбаатар хотын төвлөрлийг сааруулах арга хэмжээний хүрээнд энэ Монгол Улсын нийт нутаг дэвсгэрийг жигд хөгжүүлэх төрийн бодлого гэж түрүүнд гарсан. Энэ бичиг баримт дээр тулгуурлаж энэ чиглэл рүү нь түлхүү анхаарлаа хандуулаач ээ гэдэг асуудлыг бол хөндөж гарч ирсэн. Тэрнээс биш шинэ бүтээн байгуулалт хөтөлбөрийн хүрээнд бол орон нутгийн хөгжлийн нутаг дэвсгэрийн тэнцвэртэй хөгжлийг хангах явдлыг бол энэ тогтоолын төсөл дотор бол оруулж өгч байгаа. Энэ агуулгаар нь энэ нь болохоор түрүүнд их бүтээн байгуулалт хөтөлбөрийн шууд үргэлжлэл ингээд явж байгааг ханган биелүүлэх арга хэмжээний хүрээнд асуудал нь бол тусаад орсон л гэж ингэж ойлгож байгаа.

Нөгөө талаас нь бол энэ 2020 он хүртэл ерөнхий төлөвлөгөөний тодотголыг Улаанбаатар хотынхоо хэмжээнд баталж байгаач нийт бүх аймгийн төвүүд 21 аймгийн төв сум суурьшлийн бүсүүдэд бол яг энэ загвараар асуудлаа бол тодотгож оруулж ирэхийг Байнгын хороон дээр яриад Байнгын хорооны хурлын протоколд нь суулгаж өгөөд хоёрдугаар дэд заалтын хүрээнд нь асуудлыг нь багтаагаад оруулаад ирэх бололцоотой юм гэж ингэж үзсэн. Их бүтээн байгуулалт хөтөлбөр хүрээнд бол 18 их наяд шинэ бүтээн байгуулалт 18 их наяд төгрөгийн асуудлыг бол бид нар хоёр жил гарангийн өмнө бол баталж байсан. Энэ хөтөлбөрийн хүрээнд энэ 2020 он хүртэл хийх тодотголын хүрээнд 2020 он гэхэд Улаанбаатар хот дээр 25.4 их наяд төгрөгийн хөрөнгө оруулалтын эх үүсвэрийг бол зүгээр төсөөлөл төлөвлөж байгаа юм. Нөгөө талаас нь бол энэ нэгдүгээр заалтан дээр байж байгаа салбарын хөгжлийн төсөл хөтөлбөрүүд гэдэг дотор энэ нь гараад ирэхээр ерөнхийдөө том дүн нь бол базагдаад гараад ирэх юм. Энэ улсын хэмжээнд хэрэгжүүлэх арга хэмжээний. Тэгэхээр энийг бол 2013 онд багтаагаад оруулаад ирээч ээ.

Хоёрдугаарт нь их бүтээн байгуулалт хөтөлбөрийнхөө ажлын эрчимжүүлээч ээ, түрүүнд нь 2 жил гарангийн өмнө Их Хурлаас гарсан энэ шийдвэрийн дагуу хэрэгжүүлэх энэ хуулийнх нь асуудлыг дээрээс нь энэ бусад төсөл хөтөлбөрийн асуудлыг хөрөнгө мөнгөний асуудлыг давхар оруулж ирээч гэдэг санаа, эрчимжүүлэх чиглэлд л явж байгаа юм.

**З.Энхболд :** - Бат-Эрдэнэ гишүүн асууя. За би Бямбацогт гишүүний асуусантай ойролцоо ийм асуулт асуух гээд байгаа юм л даа. Өмнө нь бол Их Хурлаар энэ шинэ бүтээн байгуулалт гээд том хөтөлбөр баталсан. Улс орны хөгжлийн асуудлыг нэг цэг ийм цогц бодлогоор төлөвлөх ийм асуудал байсан. Энийг бол их цаг үеэ олсон зөв зүйтэй хөтөлбөр гэж ингэж бол бид ойлгож байсан юм. Гэтэл энэ дундаас нь яг одоо Улаанбаатар хотын хот төлөвлөлттэй холбоотой ийм хөтөлбөр орж ирээд энэ бусад бүс нутгуудтайгаа уялдах холбогдох юм нь алдагдаж байгаа юм биш биз дээ гэсэн ийм одоо бодол байх юм. Тэгэхээр зэрэг өнөөдөр улс орныг хамарсан энэ ядуурал амьжиргааны түвшний энэ уналт чинь бол хэрээс хэтэрлээ шүү дээ.

Одоо энэ статистикийн газраас ирүүлсэн дүн мэдээг аваад үзэх юм бол ядуурал бол дорвитой буурахгүй ийм тоон үзүүлэлт бол ирж байгаа. Тэгээд энэ ядуурлын энэ гол шалтгаан нөхцөл нь хаанаа байгаа юм тэрийг нь их тодорхой гаргах хэрэгтэй. Ялангуяа энэ Улаанбаатар хотод чинь бол төвлөрөл бий болсонтой холбоотой олон сөрөг асуудал гараад байх юм. Ингээд төвлөрлийг сааруулах талаар энд ямар тодорхой бодлого дэвшүүлээд байна энэ бол төлөвлөгөөн дотроос их тодорхой харагдахгүй байх юм. Жишээлбэл их дээд сургуулиудыг зоригтой одоо шилжүүлээд гаргах асуудал. Ялангуяа энэ төрийн томоохон байгууллагуудыг энэ Улаанбаатар хотоос гаргаж хотын дагавар хот руу шилжүүлэх, Багануурт ямар яам газруудыг гаргах юм. Төв аймаг руу ямар яам газруудыг гаргах юм. Дархан руу алийг нь гаргах юм гэх мэтээр төвлөрлийг толгой талаас нь сааруулах чиглэлээр ажил хийхгүй бол ингээд энэ дээ бүгдээрээ 4 уулынхаа дунд шигдээд байх юм бол өөрсдөө энд шигдчихээд тэгээд ард түмнийг болохоор гар гээд хөөгөөд байж таармааргүй юм харагдаад байх юм.

Тэгээд энэ улс орныг нэг нэгдсэн бодлоготой нь уяж өгөхгүй бол өнөөдөр чинь яг бодит амьдрал дээр уяж өгөхгүй бол хөдөөнөөс хот руу амьжиргаагаа алдсан малчид хөдөөгийн ард иргэд бол хот л бараадаж байна шүү дээ. Өөр арга байхгүй, яалт ч байхгүй. Ялангуяа энэ тоон үзүүлэлтийг аваад үзэх юм бол энэ дотор ноцтой асуудал бол хариуцлагагүй уул уурхайн үйл ажиллагаа явуулж байгаа бүс нутгуудаас малчид хөдөөгийн ард иргэд бол дайжиж байна шүү дээ. Дайжаад тэгээд төв суурин газар бараадаж байгаа. Энэ бүх юмыг цогцоор нь авч үзэхгүй бол ийм юм санагдах юм. Энэ тал дээр бодлого чиглэл байгаа юм. Энд бол ихэнх нь Улаанбаатар хотын чиглэлийн хариуцсан улсууд л байх шиг байх юм. Энэ улс орны бодлоготой холбоотой хэн хариулах юм байгаа юм. Манай энэ Байнгын хороон дээр нилээд ярьсан ямар асуудлууд байгаа юм бол. Одоо энэ Улаанбаатар хотод бид 40, 100 мянган айлын орон сууцны хөтөлбөр хэрэгжүүлээд байгаа. Гэтэл яг одоо зовлонтой асуудал бол орон сууцанд амьдардаг иргэдийн тоо бол буугаад байгаа үзүүлэлт гараад байх юм. Өмнө нь Улаанбаатар хотод орон сууцанд амьдарч байгаа иргэд бол 2000 онд 126 мянган өрх амьдардаг байсан бол 2012 он гэхэд 210 мянга 596 гэж тоо нь буураад ирсэн ийм юм байх юм. Монгол хүн энэ барьсан шинэ орон сууцандаа Улаанбаатар хотдоо амьдарч чадахгүй тоо нь буугаад байх ямар шалтгаан байгаа юм. Нөгөө гадны хүмүүс түрүүнд би асууж байсан гадаадын хүмүүс шинэ барьсан орон сууцнуудыг бүхлээр нь хорооллоор нь .../минут дуусав/.

**З.Энхболд :** -Дашдорж гишүүн хариулъя.

**Ц.Дашдорж :** -Төвлөрлийг сааруулах асуудал ялангуяа Улаанбаатар хотын өөрийнх нь дотор байж байгаа төвлөрлийг сааруулах асуудлаар төсөлд бол тодорхой зүйлүүд тусгаад өгсөн байгаа. Ялангуяа энэ Улаанбаатар хотыг хотын хэмжээний 2 дэд төвийг баруун зүүн талд нь дүүргүүдийн түвшинд бол 2 шинэ дэд төвийг байгуулж гаргаж ирж байгаа нь Улаанбаатар хот доторх төвлөрлийг сааруулах асуудал.

Хоёрдугаарт нь бол тэр нэгдүгээр зүйл дотор юу ойлгож байна гэхээр салбарын хөгжлийн төсөл хөтөлбөрүүд гэдэг дотор салбар салбар өөрсдийнхөө мастер төлөвлөгөөнүүдийг боловсруулаад оруулаад ирэхээр боловсролын яамнаас бол тэр боловсролын яамнаас оюутны хотхоныг тэнд энд байгуулах асуудлууд гэсэн зүйлүүд нь бол давхар боловсрогдоод ороод ирэх юм байгаа юм. Энэ хүрээнд нь бол нэгдүгээр асуудлын хүрээнд нь нь 2013 онд багтаагаад энийгээ яг тэр гарафик төлөвлөгөө номоор нь асуудлаа шийдээд ороод ирээч гэдэг үүрэг чиглэл Засгийн газарт бол өгөгдөж байгаа. Нөгөө талаас нь бол эдийн засгийн механизм хөшүүргээр нь энэ төвлөрлийг сааруулах асуудлын хүрээнд нь бол хууль эрх зүйн орчноо сайжруулах асуудлыг бол тэр дөрөвдүгээр дэд заалтаар бол өгөгдчихөж байгаа юм. Нөгөө асуудал нь бол сая Бямбацогт гишүүний хэлээд байгаа шинэ бүтээн байгуулалт хөтөлбөрийн хүрээнд нь асуудлаа шийдвэрлэх энэ жигд хөгжлийн бодлогыг хангах асуудал бол энэ дотор тусаад ороод ирж байгаа. Орон сууцны хангамжийн асуудал дээр 2030 он гэхэд Улаанбаатар хотын нийт хүн амын 80 орчим хувь нь инженерийн хангамжтай орон сууцанд хамрагдана. Тэрний нэг хүнд хамрагдах хэмжээ нь 13 метр кв-аас дээш байна гэсэн ерөнхий нэг тоон үзүүлэлт бол энэ жил жилээр нь гарахад тэгж буурч байгаа юм байгаа юм уу. Манай энэ ажлын хэсгийнхээн. Жил жилээр нь гарахад буурч байгаа юм байгаа юм уу. Очирбат аа.

**З.Энхболд :** -Одоо бид эцсийн хэлэлцүүлэг хийж байна. Анхны хэлэлцүүлэг, хэлэлцэх эсэх шиг танин мэдэхүйн зүйл бас асуугаад байх нь зохистой биш байна. Асуулт дууслаа. Одоо тогтоолын төслийг батлах санал хураалт явуулна.

Улаанбаатар хотыг 2020 он хүртэл хөгжүүлэх ерөнхий төлөвлөгөөний тодотгол, 2030 он хүртэл хөгжлийн чиг хандлагын баримт бичгийг батлах тухай Улсын Их Хурлын тогтоолын төслийг баталъя гэсэн санал хураая. Санал хураалт.

Санал хураалтад 51 гишүүн оролцож зөвшөөрсөн 43, 84.3 хувийн саналаар Улаанбаатар хотын 2020 он хүртэл ерөнхий төлөвлөгөө батлагдаж дууслаа. Ажлын хэсэгт баярлалаа.

***Гурав. Хуульчийн эрх зүйн байдлын тухай хуулийг дагаж мөрдөх журмын тухай хуулийн төсөл /****эцсийн хэлэлцүүлэг****/.***

Хууль зүйн Байнгын хорооны танилцуулгыг Улсын Их Хурлын гишүүн Р.Гончигдорж хийнэ. Гончигдорж гишүүнийг индэрт урьж байна.

**Р.Гончигдорж :** -Улсын Их Хурлын дарга эрхэм гишүүд ээ, Улсын Их Хурлын чуулганы 2013 оны 02 сарын 07-ны өдрийн нэгдсэн хуралдаанаар хуульчийн эрх зүйн байдлын тухай хуулийн төслийг хуулийг дагаж мөрдөх журмын тухай хуулийн төслийн анхны хэлэлцүүлгийг хийж уг төслийн эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ.

Тус Байнгын хороо 2013 оны 02 дугаар сарын 07-ны өдрийн хуралдаанаараа дээрх хуулийн төслийн эцсийн хэлэлцүүлгийг хийж, төслийн 4.1 дэх хэсэгт заасан 2016 оны 4 дүгээр сарын 15-ны өдөр хүртэлх хугацаанд хуульч сонгон шалгаруулахдаа хууль зүйн асуудал эрхэлсэн Засгийн газрын гишүүний баталсан журмыг дагаж мөрдөх, мөн Хуульчдын анхдугаар их хурал нийт 500 хүртэл хуульчийн төлөөлөлтэй байхаар төсөлд тусгасан.

Түүнчлэн нэгдсэн хуралдааны анхны хэлэлцүүлгээр олонхийн дэмжлэг авсан саналыг төсөлд нэмж тусган найруулгын шинжтэй засварыг хийж, эцсийн хувилбарын төсөл болон эцсийн хэлэлцүүлэгт бэлтгэсэн тухай танилцуулгыг Та бүхэнд тараасан болно.

Хуульчийн эрх зүйн байдлын тухай хуулийг дагаж мөрдөх журмын тухай хуулийн төслийг чуулганы нэгдсэн хуралдаанд танилцуулж батлуулах саналыг Байнгын хорооны хуралдаанд оролцсон гишүүд санал нэгтэй дэмжлээ.

Улсын Их Хурлын эрхэм гишүүд ээ,

Хуульчийн эрх зүйн байдлын тухай хуулийг дагаж мөрдөх журмын тухай хуулийн төслийг хэлэлцэн баталж өгөхийг Та бүхнээс хүсье.

Анхаарал тавьсанд баярлалаа.

**З.Энхболд :** -Гончигдорж гишүүнд баярлалаа. Байнгын хорооны танилцуулгатай холбогдуулан асуулттай гишүүд байна уу? Асуулттай гишүүн алга байна. Одоо хуулийн төслийг батлах санал хураалт явуулна.

Хуульчийн эрх зүйн байдлын тухай хуулийг дагаж мөрдөх журмын тухай хуулийг дагаж мөрдөх журмын тухай хуулийн төслийг баталъя гэсэн санал хураая.

Санал хураалтад 53 гишүүн оролцож зөвшөөрсөн 43, 81.1 хувийн саналаар хуульчийн эрх зүйн байдлын тухай хуулийг дагаж мөрдөх журмын тухай хууль батлагдаж байна.

***Дөрөв. Төрийн нууцын жагсаалт батлах тухай хуульд өөрчлөлт оруулах тухай хуулийн төсөл /****эцсийн хэлэлцүүлэг/.*

Төрийн нууцын жагсаалтад өөрчлөлт оруулах тухай хуулийн төслийн эцсийн хэлэлцүүлгийг хийе.

Аюулгүй байдал гадаад бодлогын байнгын хорооны танилцуулгыг Улсын Их Хурлын гишүүн Ганбат танилцуулна.

Ганбат гишүүнийг индэрт урьж байна.

**Д.Ганбат :** - Улсын Их Хурлын дарга, эрхэм гишүүд ээ!

Төрийн нууцын жагсаалт батлах тухай хуульд өөрчлөлт оруулах тухай хуулийн төсөл болон хууль хэрэгжүүлэх зарим арга хэмжээний тухай Улсын Их Хурлын тогтоолын төслүүдийн анхны хэлэлцүүлгийг Улсын Их Хурал 2013 оны 02 дугаар сарын 07-ны нэгдсэн хуралдаанаараа хийж эцсийн хэлэлцүүлэгт бэлтгүүлэхээр Аюулгүй байдал гадаад бодлогын байнгын хороонд шилжүүлсэн билээ. Тус Байнгын хороо дээрх хууль тогтоолын төслүүдийг эцсийн хэлэлцүүлэгт бэлтгэсэн тухай асуудлыг 2013 оны 02 дугаар сарын 07-ны өдрийн хуралдаанаараа хэлэлцлээ. Байнгын хорооны хуралдаанд хууль тогтоолын төслүүдийн эцсийн хэлэлцүүлэгт хураалгах зарчмын зөрүүтэй санал гараагүй бөгөөд төслүүдийн батлуулах саналыг нэгдсэн хуралдаанд оруулахыг хуралдаанд оролцсон гишүүдийн олонх дэмжсэн болно. Эдгээр хууль тогтоолын төслүүдийг эцсийн хэлэлцүүлэгт бэлтгэсэн хувилбаруудыг та бүхэнд тараасан болно. Улсын Их Хурлын эрхэм гишүүд ээ, Төрийн нууцын жагсаалт батлах тухай хуульд өөрчлөлт оруулах тухай болон хууль хэрэгжүүлэх зарим арга хэмжээний тухай Улсын Их Хурлын тогтоолын төслүүдийг эцсийн хэлэлцүүлэгт бэлтгэсэн талаарх тус Байнгын хорооноос гаргасан танилцуулгыг хэлэлцэн шийдвэрлэж хууль тогтоолын төслүүдийг баталж өгөхийг та бүхнээс хүсье.

Анхаарал тавьсанд баярлалаа.

**З.Энхболд :** -Ганбат гишүүнд баярлалаа.

Байнгын хорооны танилцуулгатай холбогдуулан асуулттай гишүүд байна уу? Хаагаагүй байгаа.

Энхболд гишүүнээр асуулт тасаллаа. Нямаагийн Энхболд гишүүн асууя.

**Н.Энхболд :** -За баярлалаа. Энэ дахиад сануулахад түрүүн Улсын Их Хурлаар орж ирж нэг уначихаад дахиж орж ирээд шуурхайлаад түрээд яваад байгаа ийм хууль байгаа юм. Хэлэлцүүлгийн явцад гишүүд нилээд янз бүрийн саналууд гаргасан. Ганц манай намын зүгээс ч биш манай намын бүлгийн зүгээс ч биш Ардчилсан намын гишүүд хүртэл энэ талаар санал гаргаж байсан. Энэ асуудлыг ер нь цогцоор нь шийдэх ёстой. Дангаар нь ингээд орхиж болохгүй. Бусад хууль тогтоомжуудтай шийдэх ёстой гэсэн тийм юм орж ирсэнгүй нэг тогтоолын төсөл дагалдаад гарч байна.

Засгийн газарт асуудлыг цогцоор нь шийдэж бусад хуулиудыг нь боловсруулж оруулж ирье гэсэн. Энэ дээр түрүүчийн хэлэлцүүлгийн явцад манай бүлэг дээр тэр оруулж ирэх гээд байгаа машинаа нэг танилцуулаадхаач гэсэн хүсэлт тавьсан юм. Тэгээд одоо хүртэл байхгүй. Нэг тайлбар өгөхдөө бид нар машин оруулж ирээгүй байгаа зүгээр загварын 1, 2 ширхэг машин оруулж ирсэн тэрийгээ танилцуулж болно гэж ярьж байсан. Зүгээр хэвлэл мэдээллээр гарч байгаа юмаар болохоор машинуудыг нь аль хэдийн оруулаад ирсэн өөрөөр хэлбэл хууль гараагүй байхад төсвөөс мөнгө зарцуулаад олон машин авчихсан байгаа тухай юм яриад байна. Энийг мэдэж байгаа хүн байвал энэнд нэг хариулт өгөөч. Яагаад хууль нь гараагүй байхад машиныг нь оруулж ирээд тэр машиныг нь манай бүлэгт нэг танилцуулчихгүй мэдээллийг өгөхгүй ингээд зүтгээд байгаа юм бэ? Төрийн ажлын шуурхай болгох иргэдэд үйлчлэх үйлчилгээг түргэтгэх энэ юмнуудыг нь бид нар дэмжиж байгаа.

Мэргэжлийн байгууллагууд нь бол анх энэ хуулийг өргөн барихад Тагнуулын ерөнхий газар, Батлан хамгаалах яам эсрэг байр суурьтай байсан ийм байж болохгүй гэж. Тэд нарын байр суурийг нэг 7 хоногийн дотор нуга дарж авсан. Дахиад өөр санал авсан тэгээд энэ хууль яваад байгаа юм. Тэгээд цаанаа ийм олон сонин үйлдэлтэй байдлаар энэ хууль яваад байгаа нь энэ нь цаана нь асуудал байгааг харуулаад байгаа юм. Байнгын хороон дээр зүгээр яриагүй л дээ. Байнгын хороон дээр машинууд ороод ирсэн юм уу. Хэдэн машин ирсэн юм. Энэ дээр яг оруулаад протоколд тусгуулчихмаар байна. Хэрэв тэр олон машин авчихсан байгаа бол шийдвэр нь гараагүй байхад мөнгө зараад авсан тухай асуудал дараа нь сөхөгдөж ярьж таарна. Тэгэхээр энийг мэдэж байгаа хүн байвал хариулаадахаач ээ. Яагаад манай бүлэг дээр тэр машиныг нь авч ирээд нэг танилцуулсангүй вэ нөхдөө. Хариуцаж байгаа улсууд нь юугий нь нуугаад байгаа юм бэ?

**З.Энхболд :** - Сайханбилэг байхгүй байгаа. Мөнх-Эрдэнэ хариулах уу?

Ажлын хэсэг А.Хүрэлшагай Газрын харилцаа, барилга, геодези зураг зүйн газрын даргын үүргийг түр орлон гүйцэтгэгч, Ц.Хүрэлбаатар Тагнуулын ерөнхий газрын Хуулийн хэлтсийн дарга, Д.Мөнх-Эрдэнэ Засгийн газрын Хэрэг эрхлэх газрын Хууль, эрх зүйн газрын дарга.

За машиныхаа тухай хариул.

**Д.Мөнх-Эрдэнэ :** -Энхболд гишүүний асуултанд хариулъя. Намын бүлгүүдэд бол хуулийн төслийн талаар шаардлагатай материалуудыг өгсөн байгаа. Машины хувьд гэвэл танай намын бүлгээс цаг гаргаад өгөх юм бол танилцуулъя гэсэн тэр талаар тодорхой цаг өгөөгүй болохоор бид нар бас танилцуулж амжаагүй байгаа. Хэрвээ та дараагийн чуулганы хуралдаанаар цаг өгөөд ингэх юм бол бид нар материалаа танилцуулахад бэлэн байгаа.

**З.Энхболд :** -Машин нь ороод ирсэн юмуу, нэг байгаа юм уу, хоёр байгаа юм уу.

**Д.Мөнх-Эрдэнэ :** - Ганцхан загвар байгаа тэр загвараа бол танилцуулахад бэлэн байгаа.

**З.Энхболд :** -Асуулт асууж дууслаа. Одоо санал хураана. Хоёр санал хураалттай байна. Төрийн нууцын жагсаалт батлах тухай хуульд өөрчлөлт оруулах тухай хуулийн төслийг баталъя гэсэн санал хураая.

Санал хураалтад 58 гишүүн оролцож зөвшөөрсөн 29, 50 хувийн саналаар олонхийн санал авч чадаагүй учраас энэ хууль батлагдсангүй.

Дараагийн санал хураалт. Энэ нь дэмжигдээгүй болохоор дараагийнхийг нь хураалгах логикгүй болж байна. Үүгээр энэ төрийн нууцтай холбогдсон асуудал хаагдаж байна.

***Тав. Засгийн газрын тусгай сангийн тухай хуульд нэмэлт оруулах тухай хуулийн төсөл /анхны хэлэлцүүлэг/.***

Төсвийн байнгын хорооны санал, дүгнэлтийг Д.Эрдэнэбат гишүүн танилцуулна. Д.Эрдэнэбат гишүүнийг индэрт урьж байна.

**Д.Эрдэнэбат :** - Улсын Их Хурлын дарга, эрхэм гишүүд ээ,

            Засгийн газраас өргөн мэдүүлсэн Засгийн газрын тусгай сангийн тухай хуульд нэмэлт оруулах тухай хуулийн төслийг Улсын Их Хурлын чуулганы 2013 оны 02 дугаар сарын 7-ны өдрийн нэгдсэн хуралдаанаар хэлэлцээд, хэлэлцэх нь зүйтэй гэж үзэж анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

Хуулийн төслийн анхны хэлэлцүүлгийг Төсвийн байнгын хороо 2013 оны 02 дугаар сарын 7-ны өдрийн хуралдаанаараа хийлээ.

Байнгын хорооны хуралдаанаар төслийн анхны хэлэлцүүлгийг хийх үед Улсын Их Хурлын гишүүдийн зүгээс зарчмын зөрүүтэй санал гараагүй бөгөөд төслийг анхны хэлэлцүүлгээр нь батлуулах горимын саналыг Улсын Их Хурлын гишүүн Д.Эрдэнэбат гаргасныг хуралдаанд оролцсон гишүүдийн олонх нь дэмжсэн болно.

            Засгийн газрын тусгай сангийн тухай хуульд нэмэлт оруулах тухай хуулийн төслийн анхны хэлэлцүүлэг хийсэн талаар тус Байнгын хорооноос гаргасан санал, дүгнэлтийг хэлэлцэн, хуулийн төслийг баталж өгнө үү.

            Анхаарал тавьсанд баярлалаа.

**З.Энхболд :** -Д.Эрдэнэбат гишүүнд баярлалаа. Байнгын хорооны санал дүгнэлттэй холбогдуулан асуулттай гишүүд байна уу? Алга байна.

Байнгын хороо төслийг анхны хэлэлцүүлгээр батлуулах горимын санал гаргасан байна. Одоо энэ горимын саналыг дэмжье гэдгээр санал хураалт явуулъя. Горимын саналаар санал хураана.

Санал хураалтад 59гишүүн оролцож зөвшөөрсөн 45, 76.3 хувийн саналаар горимын санал дэмжигдэж байна.

Ажлын хэсгийг танилцуулъя. Л.Болд гадаад харилцааны сайд. О.Машбат Гадаад харилцааны сайдын зөвлөх, Г.Амартүвшин Гадаад харилцааны яамны Бодлого, төлөвлөлт судалгааны газрын дэд захирал, Э.Амараа Гадаад харилцааны яамны Бодлого, төлөвлөлт судалгааны газрын гуравдугаар нарийн бичгийн дарга, Г.Батжаргал Бодлого төлөвлөлт, судалгааны газрын дарга.

Одоо хуулийн төслийг батлах санал хураалт явуулъя.

Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төслийг баталъя гэсэн санал хураая.

Санал хураалтад 57 гишүүн оролцож зөвшөөрсөн 47, 82.5 хувийн саналаар Засгийн газрын тусгай сангийн тухай хуулийн нэмэлт өөрчлөлт батлагдаж байна.

Одоо хуулийн төслүүдийг эцсийн найруулгыг сонсох ажлууд эхэлнэ.

Хаягжуулалтын тухай хуулийн эцсийн найруулга дээр саналтай гишүүд байна уу. Алга байна эцсийн найруулга сонссонд тооцлоо. Уг хуулийг дагаж өөрчлөлт орсон Нийслэлийн эрх зүйн байдлын тухай хуульд өөрчлөлт оруулах тухай хуулийн төслийн эцсийн найруулга дээр саналтай гишүүд байна уу? Алга байна сонссоноор тооцлоо.

“Төрөөс иргэний нисэхийн салбарт 2020 он хүртэл баримтлах бодлого батлах тухай” Улсын Их Хурлын тогтоолын эцсийн найруулга дээр саналтай гишүүд байна уу? Алга байна. Сонссоноор тооцлоо.

“Хөдөлмөрийн аюулгүй байдал, эрүүл ахуйн талаар авах зарим арга хэмжээний тухай” Улсын Их Хурлын тогтоолын эцсийн найруулга дээр саналтай гишүүд байна уу? Алга байна. Сонссоноор тооцлоо.

Хөгжлийн бэрхшээлтэй иргэний нийгмийн хамгааллын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүд байна уу? Оюун гишүүн байгаа юу. Нөгөө хууль нь билүү. Болсон уу. Алга байна. Сонссоноор тооцлоо.

Нийгмийн халамжийн тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүд байна уу? Урд талын компьютер дээр нэр гарч ирэхгүй бол яваад байна шүү. Сонссоноор тооцлоо.

Боловсролын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүд байна уу? Одоо уншиж байгаа хууль бол бүгд Хөгжлийн бэрхшээлтэй иргэний нийгмийн хамгааллийн тухай хуульд нэмэлт, өөрчлөлт ороход дагаж өөрчлөгдөж байгаа 5 хууль байгаа. Сонссоноор тооцлоо.

Бага, дунд боловсролын тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүд байна уу? Алга байна. Сонссоноор тооцлоо.

Гишүүдэд эцсийн найруулгыг цаасаар тараасан байгаа.

Сургуулийн өмнөх боловсролын тухай хуульд нэмэлт оруулах тухай хуулийн эцсийн найруулга дээр саналтай гишүүд байна уу? Алга байна. Сонссоноор тооцлоо.

Эрүүл мэндийн тухай хуульд нэмэлт оруулах тухай хуульд нэмэлт оруулах тухай хуулийн эцсийн найруулга дээр саналтай гишүүд байна уу? Алга байна. Сонссоноор тооцлоо.

Хөгжлийн бэрхшээлтэй иргэний нийгмийн хамгааллын тухай хуульд өөрчлөлт оруулах тухай хууль хэрэгжүүлэх арга хэмжээний тухай” Улсын Их Хурлын тогтоолын эцсийн найруулга дээр саналтай гишүүд байна уу? Алга байна. Сонссоноор тооцлоо.

Аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүд байна уу? Алга байна. Сонссоноор тооцлоо.

Мөн хуулийг дагаж өөрчлөлт орсон Газрын тосны бүтээгдэхүүний тухай хуульд нэмэлт, өөрчлөлт оруулах тухай хуулийн эцсийн найруулга дээр саналтай гишүүд байна уу? Алга байна. Сонссоноор тооцлоо.

Хуульчийн эрх зүйн байдлын тухай хуулийг дагаж мөрдөх журмын тухай хуулийн эцсийн найруулга дээр саналтай гишүүд байна уу? Алга байна. Сонссоноор тооцлоо.

Засгийн газрын тусгай сангийн тухай хуульд нэмэлт оруулах тухай хуулийн эцсийн найруулга дээр саналтай гишүүд байна уу? Алга байна. Сонссоноор тооцлоо.

Төрийн нууцын жагсаалт хасагдаж байгаа.

“Улаанбаатар хотыг 2020 он хүртэл хөгжүүлэх ерөнхий төлөвлөгөөний тодотгол, 2030 он хүртэл хөгжлийн чиг хандлагын баримт бичгийг батлах тухай” Улсын Их Хурлын тогтоолын эцсийн найруулга дээр саналтай гишүүд байна уу? Хэн байна. Баярсайхан гишүүн.

**Ц.Баярсайхан :** -Тогтоолын хоёр дахь заалтан дээр нөгөө Гончигдорж даргын санал болгосон. Нэг үгийг хасъя гэж тогтсон юм. Өрөөр хэлбэл нөгөө бүсчлэлийн өмнө үүрэг гэсэн байгаа юм. Тэр үүрэг гэдэг үгийг хасъя гэдэг үгийг Байнгын хороон дээр шийдсэн.

Хоёрдугаар хавсралтан дээр зургийн тоо 30 гэсэн зургийг 34 зураг гэж орох юм байна. Ийм л хоёр санал байна.

**З.Энхболд :** -Үүрэг гэдэг үгийг хасаад 31 гэдэг тоог 30 болгож засъя гэж үү.

**Ц.Баярсайхан :** -34

**З.Энхболд :** -Аан 34. Гончигдорж гишүүний гаргасан саналаар үүрэг гэдэг үгийг хасъя. Хавсралтанд байгаа зургийн тоог 30 биш 34 болгоё. Ийм редакцитайгаар сонслоо.

"Улсын Их Хурлын 2013 оны хаврын ээлжит чуулганаар хэлэлцэх асуудлын тухай" Улсын Их Хурлын тогтоолын эцсийн найруулга дээр саналтай гишүүд байна уу? Алга байна. Сонссоноор тооцлоо.

Саяын төрийн нууцтай холбоотой санал хураалт олонхийн санал аваагүй учраас хуулийн төсөл буцаах тухай тогтоол гардаг. Монгол Улсын Их Хурлын чуулганы хуралдааны дэгийн тухай хуулийн 19 дүгээр зүйлийн 24.5 дахь хэсгийг үндэслэн Монгол Улсын Их Хурлаас тогтоох нь:

1. Монгол Улсын Засгийн газраас 2013 оны 01 сарын 15-ны өдөр Улсын Их хуралд өргөн мэдүүлсэн Төрийн нууцын жагсаалт батлах тухай хуульд өөрчлөлт оруулах тухай хуулийн төслийг батлах саналыг нэгдсэн хуралдаанд оролцсон гишүүдийн олонхи дэмжээгүй тул хууль санаачлагчид нь буцаасугай. Энэ тогтоол дээр саналтай гишүүд байна уу? Эцсийн найруулга дээр. Алга байна. Сонссоноор тооцлоо.

Үүгээр өнөөдрийн чуулганаар хэлэлцэх асуудал дуусч байна.

Засгийн газраас хууль татаж авч байгаа юм байна. Энийг Их Хурлын чуулган дээр мэдээлэх ёстой. Газрын тухай багц хууль таван хуультай цуг өргөн баригдсан. Газрыг албадан чөлөөлөх тухай хуулийг Засгийн газар хууль санаачлагчийн хувьд татаж авч байгаа юм байна. Тэрийг мэдэгдэж байна. Үүгээр хэлэлцэх асуудал дууслаа. Одоо чуулганы хаалтаа хийнэ.

***Улсын Их Хурлын 2012 оны намрын ээлжит чуулганы хаалт.***

Улсын Их Хурлын эрхэм гишүүд ээ,

Улсын Их Хурлын 2013 оны намрын чуулган төлөвлөсөн асуудлаа хэлэлцэн шийдвэрлэлээ. Намрын чуулган ажлын 93 хоног үргэлжилж нэгдсэн хуралдааны 34 удаа байнгын болон дэд хорооны хуралдааны хуралдааныг давхардсан тоогоор 131 удаа хийсэн байна.

Чуулганаар бие даасан хууль 16, хуульд нэмэлт, өөрчлөлт оруулах тухай хууль 68. Олон Улсын гэрээ конвенци зээлийн хэлэлцээр соёрхон батлах тухай хууль 3, хууль, хуулийн хэсэг зүйл заалтыг хүчингүй болсонд тооцох тухай хууль 16, Улсын Их Хурлын 59 тогтоолыг тус тус хэлэлцэн батлав.

Хуулийн дагуу Монгол Улсын 2013 оны төсвийн тухай Нийгмийн даатгалын сан, Хүний хөгжлийн сангийн тухай хуулиуд төрөөс 2013 онд баримтлах мөнгөний бодлогын үндсэн чиглэлийг хэлэлцэн баталлаа. Нэгдсэн төсвийн нийт тэнцэл 356.3 тэрбум төгрөг буюу ДНБ-ий 2 хувьтай тэнцэж дунд хугацааны төсвийн хүрээний мэдэгдэл төсвийн тусгай шаардлагуудыг хангасан төсвийг баталлаа.

Макро эдийн засгийг мөнгөний бодлогоор тогтворжуулж ирснийг өөрчилж төсөв мөнгөний харилцан уялдсан бодлогыг хэрэгжүүлэхээр болсон нь нийлүүлэлтийн гаралтай инфляцийн нөлөөг бууруулах, эерэг үр дүн гарах нөхцөлийг бүрдүүлж байна. Төсвийн нийт орлого 7 их наяд 88 тэрбум 300 сая төгрөгт хүрлээ. Төвлөрлийг сааруулах чиглэлээр төсвийн тухай хуульд хийсэн шинэчлэлт, өөрчлөлт хэрэгжиж орон нутгийн төсвийн эрх мэдлийг нэмэгдүүлсэн алхам боллоо.

2013 оны орон нутгийн төсвийн орлого 1 их наяд, 813 тэрбум 600 сая төгрөг буюу нийт төсвийн 20.7 хувьд хүрч байна. Орон нутагт хийх улсын төсвөөс санхүүжүүлэх хөрөнгө оруулалтын хэмжээ нэг их наяд 498 тэр бум 400 сая төгрөг, орон нутгийн төсөвт олгох санхүүгийн дэмжлэгийн хэмжээ 152 тэрбум, орон нутгийн хөгжлийн нэгдсэн сангаас орон нутгийн хөгжлийн санд олгох шилжүүлгийн хэмжээ 247.6 тэрбум төгрөгөөр батлагдсан байна. Төсөв хөрөнгө оруулалтыг оновчтой зөв хуваарилж, үр дүнтэй зарцуулж чадвал орон нутаг эдийн засгийн хувьд чадавхижих бүрэн боломжийг Улсын Их Хурал бүрдүүлж өглөө.

Төсвийн хэмжээ нэмэгдэж төсвөөс гадуурх төрийн хөрөнгөөр баталгаажсан хөрөнгө оруулалт ихсэж байгаа нь төсөв хөрөнгө оруулалтад тавигдах төсвийн болон орон нутгийн хяналтыг илүү сайжруулах төсвийн төлөвлөлт хуваарилалт зарцуулалтыг олон нийтэд ил тод байлгах шууд ардчиллын зарчмыг хэрэгжүүлэхийг шаардаж байна. Улсын Их Хурал төрийн аудитын байгууллагыг удирдлага, бүтэц зохион байгуулалт, санхүүгийн хувьд бэхжүүлж түүнийг хараат бус хөндлөнгийн байр суурьнаас ажиллах нөхцөлийг хангасан эрх зүйн орчныг бүрдүүлэх шаардлагатай байна.

Гаалийн тариф, гаалийн татварын тухай хуулийн зарим заалтыг хүчингүй болгон гаалийн бүрдүүлэлтэд хүнд суртал чирэгдэл учруулдаг байсан баримт бичгийн тоог цөөллөө.

Газрын тосны салбарт аж ахуйн нэгжүүдийн газрын тос хайх олборлох ашиглах зориулалтаар импортлох бараа бүтээгдэхүүнийг татвараас чөлөөлдөг байсан бодлогыг өөрчилж татварын тэгш, шударга зарчим бизнесийн ижил нөхцөлийг хангасан хуулийн нэмэлт, өөрчлөлтийг хийлээ. Бизнес эрхлэгчдийг татвараа өөрөө тодорхойлж төлөхөд туслах мэргэшсэн зөвлөх ажиллаж тэдгээрийг татварын эрсдэлээс хамгаалж байх эрх зүйн орчныг шинээр бий болгож татварын мэргэшсэн зөвлөх үйлчилгээний тухай хуулийг баталлаа.

Улсын Их Хурал эдийн засгийн өсөлтийг хангах урт хугацааны хөгжлийн хөрөнгө оруулалт, экспортыг дэмжих хүрээнд таван тэрбум хүртэлх Америк долларын Чингис бонд, малчид үйлдвэрлэгчдийг урамшуулахад 140.4 тэрбум төгрөгийн нэрлэсэн үнэ бүхий 5 жилийн хугацаатай үнэт цаас гаргаж арилжаалахыг Засгийн газар зөвшөөрсөн. Улсын Их Хурал эдгээр бондын борлуулалт түүний үр ашиг санхүүжүүлэх төслүүдийн чанар, үр дүн хэрэгжилтэд хяналт тавин ажиллах болно.

Чингис бондын эх үүсвэрийг техник, эдийн засгийн үндэслэл судалгаа нь үндэслэлтэй хийгдсэн ажлын байр нэмэгдүүлэх, дэд бүтэц, бүтээн байгуулалтын чиглэлийн үр ашигтай төслүүдийг санхүүжүүлэхэд хэрэглэх хэрэгтэй.

Иргэдийн банкин дахь мөнгөн хадгаламжийн даатгалын шинэ тогтолцоог бий болголоо. Банкин дахь мөнгөн хадгаламжийн даатгалын хуулийг баталснаар мөнгөн хадгаламжийн найдвартай байдал, санхүүгийн салбарын тогтвортой ажиллагаа хангагдсанаас гадна, татвар төлөгчдийн мөнгөөр дампуурсан банкны алдагдлыг хааж төр хариуцлага хүлээхгүй боллоо.

Эрүүл чийрэг эрдэм боловсролтой Монгол хүнийг хөгжүүлэх шинэчлэлийн Засгийн газрын бодлогыг дэмжиж боловсролын багц хуулиудад нэмэлт, өөрчлөлт орууллаа. Сургууль, цэцэрлэгийн багш ажилчдыг өндөр насны тэтгэвэрт гарахад нь нэг удаагийн мөнгөн тэтгэмжийг олгодог боллоо.

Өөрөөс нь хамаарахгүй шалтгаанаар ажилласан жил нь тасарсан иргэдийн 1990-1995 онд төлөгдөөгүй нийгмийн даатгалын шимтгэлийг төлснөөр тооцох. 1995-2000 онуудад төлөх байсан Нийгмийн даатгалын шимтгэлийг хөдөлмөрийн хөлсний доод хэмжээнээс тооцож нөхөн төлж болохоор нийгмийн даатгалын тухай хуулиудад нэмэлт, өөрчлөлт оруулсан байна.

ДОХ-оос сэргийлэх тухай хуулийг мөн шинэчлэн баталлаа. Хүний дархлалын олдмол хомсдолтой вирусын халдавртай иргэдийн тоо нэмэгдэж байгааг эрүүл мэндийн салбарынхан иргэд байгууллага анхаарах шаардлагатай байна. Халдвар авахгүй байх иргэдийн ухамсрыг дээшлүүлэх халдвартай иргэдийн эрхийг хамгаалахад энэ хууль ахиц гаргана гэж бодож байна.

Зөвшөөрөлгүй барилга барьж, барилгын болон хөдөлмөрийн аюулгүй байдал, эрүүл ахуйн тухай хууль тогтоомжийг биелүүлээгүйгээс иргэдийн амь нас, эд хөрөнгөд хохирол учрах явдал гарсаар байна. Энэ салбарын хууль тогтоомжийн хэрэгжилтийг шалгах ажлын хэсгийг Улсын Их Хурлаас томилон ажиллуулж тайланг сонсоод холбогдох шийдвэрийг гаргасан болно.

Шүүхийг шүүн таслах ажлын төрлөөр болон тойргийн зарчмаар байгуулах журмыг шүүх байгуулах тухай хуульд тусгасан. Хууль батлагдсанаар шүүхийн ачаалал буурах хэрэг маргааныг тухайн чиглэлээр мэргэшсэн шүүгч шүүх бүрэлдэхүүн хянан шийдвэрлэх боломж бүрдлээ.

Сар шинийн босгон дээр Монгол Улсын Ерөнхийлөгчийн санаачилгаар улс төрийн мэтгэлцээний сэдэв болоод байсан Оюутолгой төслийн талаар Монгол Улсын Ерөнхий сайдын мэдээллийг чуулганаар сонсож бүгдээрээ нэгдмэл байр суурьтай сонсож чадлаа.

Энэ онд болох томоохон үйл явдал Монгол Улсын Ерөнхийлөгчийн ээлжит сонгууль 6 сард болно.

Монгол Улсын Ерөнхийлөгчийн сонгуулийн тухай хуулийг Улсын Их Хурлын болон орон нутгийн хуулийн зарчимтай нийцүүлж шинэчлэн баталлаа. Гадаадад ажиллаж амьдарч байгаа иргэд саналаа өгөх боломжтой болсон. Сонгуульд автоматжуулсан техник хэрэгслийг ашиглахаар Улсын Их Хурлын тогтоол гаргасан.

Эрхэм гишүүд ээ, Улсын Их Хурлаас баталсан хууль тогтоомж шийдвэрүүд амжилттай хэрэгжсэнээр улс орны хөгжлийг түргэтгэж их бүтээн байгуулалтыг өрнүүлнэ гэдэгт итгэлтэй байна. Үндэсний уламжлалт баярыг тохиолдуулан ард түмэндээ сар шинийн мэндийг дэвшүүлж эрүүл энх, аз жаргал сайн сайхан бүхнийг хүсэн ерөөе. Та бүхэн сар шинэдээ сайхан шинэлээрэй. Монгол Улсын Их Хурлын 2013 оны намрын чуулганы ажиллагаа өндөрлөснийг мэдэгдье. /Төрийн дуулал эгшиглэв/.

**Соронзон хальснаас буулгасан:**

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА.